Document ID: 31984R2160

*****
ΚΑΝΟΝΙΣΜΟΣ (ΕΟΚ) αριθ. 2160/84 ΤΗΣ ΕΠΙΤΡΟΠΗΣ
της 26ης Ιουλίου 1984
που τροποποιεί τον κανονισμό (ΕΟΚ) αριθ. 1570/77 περί των προσαυξήσεων και των μειώσεων που εφαρμόζονται κατά την παρέμβαση στον τομέα των σιτηρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανωσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2), και ιδίως το άρθρο 7 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1569/77 της Επιτροπής της 11ης Ιουλίου 1977 περί καθορισμού της διαδικασίας και των όρων αναλήψεως των σιτηρών από τους οργανισμούς παρεμβάσεως (3), όπως τροποποιήθηκε τελευταία από τον κανονισμό (ΕΟΚ) αριθ. 2096/84 (4), καθορίζει την κατώτατη ποιότητα σόργου που είναι δυνατόν να αναληφθεί από τον οργανισμό παρεμβάσεως· ότι πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 1570/77 της Επιτροπής (5) ώστε να επιτρέπεται ο υπολογισμός των προσαυξήσεων και των μειώσεων που εφαρμόζονται στην τιμή παρεμβάσεως του εν λόγω σιτηρού όταν αναλαμβάνεται από την παρέμβαση·
ότι, πρέπει, τα ποσά που καθορίζονται ακόμα σε λογιστικές μονάδες (ΛΜ), να εκφράζονται σε ECU και να προσαρμοστούν·
ότι στο άρθρο 6 παράγραφος 1 πέμπτη περίπτωση, ο κανονισμός (ΕΟΚ) αριθ. 1570/77 καθορίζει την κατώτατη τεχνολογική ποιότητα της σίκαλης που χρησιμοποιείται προς αρτοποίηση και για την οποία οι οργανισμοί παρέμβασης δύνανται, κατά την παρέμβαση, να εφαρμόζουν ειδική προσαύξηση· ότι αυτή η τεχνολογική ποιότητα εξαρτάται από την αμυλολυτική δράση του αλεύρου και από τη μεικτοποίηση της ολικής άλεσης· ότι, ανάλογα με τη χρήση αυτή, η αμυλολυτική ποιότητα υπολογίζεται με τη βοήθεια του αμυλογράφου Brabender, ο οποίος δείχνει σε συμβατικές μονάδες Brabender (από 0 μέχρι 1 000 και άνω) το μέγιστο ιξώδες της ζύμης για ορισμένη θερμοκρασία· ότι οι μονάδες του αμυλογράμματος που καθορίζονται στην παράγραφος 1 πέμπτη περίπτωση του άρθρου 6 συμφωνούν αποκλειστικά με αυτές της μεθόδου Brabender και τείνουν έμμεσα στην ένδειξη του μέγιστου ιξώδους της ζύμης· ότι, εντούτοις, πρέπει, για λόγους σαφήνειας, να προσδιοριστεί ο στόχος που προαναφέρεται στην παράγραφος 1 του άρθρου 6·
ότι η Επιτροπής Διαχειρίσεως Σιτηρών δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1570/77 τροποποιείται ως εξής:
1. Καταργείται το δεύτερο εδάφιο του άρθρου 2.
2. Το κείμενο του άρθρου 3 αντικαθίσταται από το ακόλουθο κείμενο:
«Άρθρο 3
1. Εφόσον το ποσοστό υγρασίας των σιτηρών που προσφέρονται στην παρέμβαση είναι κατώτερο από το ποσοστό υγρασίας που υπολογίζεται για τον ποιοτικό τύπο, οι προσαυξήσεις που εφαρμόζονται προκύπτουν από τον πίνακα Ι του παραρτήματος Ι.
2. Εφόσον το ειδικό βάρος του μαλακού σίτου, του σκληρού σίτου, της σίκαλης και της βρώμης που προσφέρονται στην παρέμβαση, αποκλίνει από το ειδικό βάρος που υπολογίζεται από τον ποιοτικό τύπο, οι προσαυξήσεις και οι μειώσεις που εφαρμόζονται προκύπτουν από τον πίνακα ΙΙ του παραρτήματος Ι.
3. Εφόσον η εφαρμογή των παραγράφων 1 και 2 οδηγεί στην ταυτόχρονη εφαρμογή δύο προσαυξήσεων, εφαρμόζεται μόνον η υψηλότερη προσαύξηση.»
3. Το κείμενο του άρθρου 4 αντικαθίσταται από το ακόλουθο κείμενο:
«Άρθρο 4
1. Εφόσον το ποσοστό των θραυσμένων σπόρων υπερβαίνει το 3 % για τον σκληρό σίτο, τον μαλακό σίτο, τη σίκαλη και την κριθή, και το 4 % για τον αραβόσιτο και το σόργο, για κάθε συμπληρωματική απόκλιση κατά 0,1 % εφαρμόζεται μείωση κατά 0,05 %.
2. Εφόσον το ποσοστό προσμείξεων που αποτελείται από σπόρους υπερβαίνει το 1,5 % για τον σκληρό σίτο, το 3 % για τη σίκαλη, το 4 % για τον αραβόσιτο και το σόργο και το 5 % για τον μαλακό σίτο και την κριθή, για κάθε συμπληρωματική απόκλιση κατά 0,1 % εφαρμόζεται μείωση κατά 0,05 %.
3. Εφόσον το ποσοστό των βλαστημένων σπόρων υπερβαίνει το 2,5 %, για κάθε συμπληρωματική απόκλιση κατά 0,1 % εφαρμόζεται μείωση κατά 0,05 %.
4. Εφόσον το ποσοστό των διαφόρων ξένων προσμείξεων ( Scharzbesatz) υπερβαίνει το 0,5 % για τον σκληρό σίτο και το 1 % για τον μαλακό σίτο, τη σίκαλη, την κριθή, τον αραβόσιτο και το σόργο, για κάθε συμπληρωματική απόκλιση κατά 0,1 % εφαρμόζεται μείωση κατά 0,1 %.
5. Εφόσον, για τον σκληρό σίτο, το ποσοστό των σπόρων που έχουν χάσει ολικώς ή μερικώς την υαλώδη δομή υπερβαίνει το 20 % στο οποίο περιλαμβάνεται 4 % μαλακού σίτου, για κάθε συμπληρωματική απόκλιση κατά 1 % ή κλάσματος του 1 % εφαρμόζεται μείωση κατά 0,2 %· αν το ποσοστό υπερβαίνει το 40 % στο οποίο περιλαμβάνεται κατ' ανώτατο όριο 4 % μαλακού σίτου, για κάθε συμπληρωματική απόκλιση κατά 1 % ή κλάσματος του 1 % εφαρμόζεται μείωση κατά 0,3 %.
6. Για τις ποικιλίες του σκληρού σίτου που αναφέρονται κατωτέρω εφαρμόζονται οι ακόλουθες μειώσεις:
- Grifoni: 5 ECU ανά τόνο,
- Marzuoli, Timilie και Neri της Σικελίας: 25 ECU ανά τόνο,
- Furtal, Rikita και Tomclair: 50 ECU ανά τόνο.
7. Εφόσον το ποσοστό ταννίνης του σόργου που προσφέρεται στην παρέμβαση είναι μεγαλύτερο κατά 0,4 % από αυτό της ξηράς ύλης, η μείωση που εφαρμόζεται υπολογίζεται με την πρακτική μέθοδο που καθορίζεται στο παράρτημα ΙΙ.»
4. Η παράγραφος 1 του άρθρου 6 πέμπτη περίπτωση αντικαθίσταται από το ακόλουθο κείμενο:
«- το ιξώδες μιας υδατώδους ανάρτησης στην ολική άλεση (συμπεριλαμβανομένου του φύτρου) στο διάγραμμα του αμυλογράφου Brabender δεν βρίσκεται κάτω των 200 μονάδων σε μια μέγιστη θερμοκρασία ίση με 63° C στο μέγιστο της καμπύλης.»
5. Στο άρθρο 6 προστίθεται η ακόλουθος παράγραφος 3:
«3. Τα έξοδα που αφορούν την πραγματοποίηση του αμυλογράφου Brabender βαρύνουν τον προσφέροντα.
Σε περίπτωση διαφοράς, ο οργανισμός παρέμβασης υποβάλλει εκ νέου τη σχετική σίκαλη στους απαραίτητους ελέγχους και τα σχετικά έξοδα επιβαρύνουν αυτόν που χάνει.»
6. Ο πίνακας Ι του παραρτήματος αντικαθίσταται από τον πίνακα Ι του παραρτήματος Ι του παρόντος κανονισμού. Το παράρτημα γίνεται παράρτημα Ι.
7. Το παράρτημα ΙΙ του παρόντος κανονισμού προστίθεται ως παράρτημα ΙΙ.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται:
- από την 1η Ιουλίου 1984 όσον αφορά τον σκληρό σίτο,
- από την 1η Αυγούστου 1984 όσον αφορά τα άλλα δημητριακά.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουλίου 1984.

Labels: 2